钦定古今图书集成/方舆汇编/职方典/第1029卷 > 处州府风俗考 府志
## 钦定古今图书集成/方舆汇编/职方典/第1029卷 > 处州府风俗考 府志

本府

《旧志》，处州山多田少，地瘠人贫，较之他郡，穰岁不及其中年，富家不及其中户。故俗务俭崇朴，男力于农，女勤于织，安土重迁，虽贫不至鬻子女。自李邺侯兴学之后，儒业文风，渐盛于东南。考之《隋志》亦云君子尚礼，小人勤稼，与东阳、永嘉风俗颇同，而俗佞鬼尚巫，为所当禁。《汇纪》称：“往耆旧多以节概自高，不失山” 谷之素，而迩来渐靡，至于增置屯兵，供给不赀，额外征输，概视里数，殊为坐困之术。又地多浮著之民，人羡吏胥之利，呰窳徼幸，寖以日盛。合而观之，括之《风俗》得其概矣。惟是贫瘠犹故，俭朴犹故，而耕读不勤，征输倍亟。四民之利鲜而浮著之倍多，倘缓其征而儆其惰，斯民犹三代之民乎？

丽水县　俗尚俭啬，人重本业，守礼奉公，颇称“《易》治。”

《青田县　旧志》：“俗尚俭朴，入宋，文学之士间出。雅嗜嘲咏，而乐谈理致。”

《缙云县　旧志》与丽同。士尚廉介，家习儒业，弦诵之声，接于四境，雅称文献之区。

松阳县　地无他业，一意力本硗确。坟垆之区，蓄泄后时，年遂不登。况资用纷华，漏卮难实。乃“人崇信义，家置祭田，户建祠宇，兢兢乎报本追远” 之风。

遂昌县　山稠田狭，民甘俭约而勤耕种，士崇礼义而尚儒雅。古称“好讼喜斗，习险难治” ，今殆庶几。

龙泉县　治内，山多田少。昔民力耕种，尚俭啬，商旅惮于远出，贸迁不越邻封。积书教子，宦业相望。

庆元县　俗鲜工商，一意农务，敦礼笃本，兢兢约束，号为《易治》。

云和县　俗敦廉耻，尚节概，力耕勤织，衣食足以自给，工艺贸易，悉资外贩，故流移侨居什六。宣平县　俗习知礼法，崇俭务本，渐异于昔。《景宁县　》山谷遐阻，商贾罕集，人惟力田务穑，无他为生。